ΓΡΑΠΤΗ ΕΡΩΤΗΣΗ E-1582/97 υποβολή: Cristiana Muscardini (NI) προς την Επιτροπή (6 Μαΐου 1997)

Θέμα: Αναδιάρθρωση του δικτύου των πρακτορείων λαχείων LOTTO

Το σημερινό δίκτυο πρακτορείων εισπράξεως των χρημάτων που κατατίθενται από όσους συμμετέχουν στο τυχερό παιχνίδι του LOTTO αποτελείται από 4.500 καταστήματα τα οποία διαχειρίζονται οι έμποροι λιανικής πωλήσεως ειδών που υπόκεινται στο κρατικό μονοπώλιο (καπνοπώλες) ή οι πρώην πράκτορες του LOTTO (Νόμος αριθ. 123 της 16ης Μαρτίου 1987).

Με τον Νόμο αριθ. 85 της 19ης Απριλίου 1990 έγινε η πρόβλεψη περί σταδιακής διευρύνσεως του δικτύου πρακτορέιων LOTTO με σκοπό να φτάσει ο αριθμός των πρακτορείων τις 15.000.

Λαμβάνοντας υπόψη τα ανωτέρω, γνωρίζει μήπως η Επιτροπή:

1. εάν τηρήθηκαν οι διαδικασίες σχετικά με τη διενέργεια διαγωνισμού και με την επιλογή της εταιρίας που θα αναλάβει την αναδιάρθρωση;

2. εάν έχει προβλεφθεί διαγωνισμός για την προμήθεια των τερματικών του δικτύου των 15.000 προβλεπόμενων πρακτορείων;

3. εάν μπορούν, δεδομένης της ύπαρξης της ενιαίας αγοράς, να εγκατασταθούν πρακτορεία LOTTO και στα άλλα κράτη μέλη της Ευρωπαϊκής Κοινότητας;

Απάντηση του κ. Μonti εξ ονόματος της Επιτροπής (7 Ιουλίου 1997)

Η αναδιάρθρωση του δικτύου πρακτορείων LOTTO στην Ιταλία εγγράφεται στο πλαίσιο της δημιουργίας ενός αυτοματοποιημένου συστήματος του εν λόγω τυχερού παιχνιδιού.

Σε μια πρώτη φάση, η ανάθεση της σύμβασης σχετικά με το σύστημα αυτό αποτέλεσε αντικείμενο πρόσκλησης υποβολής προσφοράς προμηθειών και υπηρεσιών για οργανισμούς, επιχειρήσεις και consortia των οποίων το μετοχικό κεφάλαιο κατείχε κατά πλειοψηφία το δημόσιο και δεν είχε δημοσιευθεί στην επίσημη εφημερίδα. Δεδομένου ότι η διαδικασία ανάθεσης αυτής της σύμβασης ήταν αντίθετη με το κοινοτικό δίκαιο, η Επιτροπή κίνησε τη διαδικασία που προβλέπεται από το άρθρο 69 της συνθήκης ΕΚ, με αποτέλεσμα η υπόθεση να καταλήξει στο Ευρωπαϊκό Δικαστήριο το οποίο, με την απόφασή του της 26ης Απριλίου 1994 (Συλλογή 1994, σ. I - 1409), καταδίκασε την Ιταλική δημοκρατία για παραβίαση των άρθρων 52 και 59 της συνθήκης ΕΚ και της οδηγίας αριθ. 77/62/ΕΟΚ του Συμβουλίου της 21ης Δεκεμβρίου 1976 ((ΕΕ L 13 της 15.1.1977. )) περί συντονισμού των διαδικασιών συνάψεως συμβάσεων κρατικών προμηθειών, όπως τροποποιήθηκε από την οδηγία του Συμβουλίου της 22ας Μαρτίου 1988 αριθ. 88/295/ΕΟΚ ((ΕΕ L 127 της 20.5.1988. )).

Οιιταλικές αρχές ακύρωσαν αυτή τη σύμβαση, ανέθεσαν εκ νέου την πραγματοποίηση του αυτοματοποιημένου συστήματος του τυχερού παιχνιδιού LOTTO και ανέθεσαν με τη μορφή εκχώρησης στον ίδιο οργανισμό ορισμένες εργασίες που πραγματοποιούσε μέχρι τώρα το Υπουργείο Οικονομικών καθώς και την άσκηση ορισμένων αρμοδιοτήτων δημοσίου χαρακτήρα που αφορούν τη διαχείριση του παιχνιδιού.

Η Επιτροπή παρακολούθησε τον επανακαθορισμό της σχέσης μεταξύ του Υπουργείου Οικονομικών και του εργολήπτη και πέτυχαν να εγκρίνουν οι ιταλικές αρχές τις διατάξεις, το 1995 και 1996, που τονίζουν περισσότερο τη μεταφορά και τις μεθόδους άσκησης των προαναφερθεισών αρμοδιοτήτων του δημοσίου ενόψει της διασφάλισης της τήρησης του κοινοτικού δικαίου. Στο πλαίσιο αυτό, οι ιταλικές αρχές αναγνώρισαν στον εργολήπτη την ιδιότητα οργανισμού δημοσίου δικαίου που υπόκειται στην τήρηση του κοινοτικού δικαίου των συμβάσεων κρατικών προμηθειών και παροχής υπηρεσιών.

Σε ό,τι αφορά τις μεθόδους που εξετάζονται για την προμήθεια τερματικών του παιχνιδιού για τα 15.000 σημεία είσπραξης που αναφέρει το Αξιότιμο Μέλος του Κοινοβουλίου, η Επιτροπή θα παρέμβει στις ιταλικές αρχές ώστε να λάβει τις απαραίτητες πληροφορίες για την διατύπωση εμπεριστατωμένης απάντησης.